Komisjoni direktiiv 2000/5/EÜ,

25. veebruar 2000,

millega muudetakse tööalase koolituse tunnustamise teist üldsüsteemi käsitlevat direktiivi 89/48/EMÜ täiendava direktiivi 92/51/EMÜ C ja D lisa

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 18. juuni 1992. aasta direktiivi 92/51/EMÜ direktiivi 89/48/EMÜ täiendava tööalase koolituse tunnustamise teise üldsüsteemi kohta, [1] viimati muudetud komisjoni direktiiviga 97/38/EÜ, [2] eriti selle artiklit 15,

ning arvestades järgmist:

(1) Ühendkuningriigi ja Austria Vabariigi valitsus on esitanud põhjendatud taotlused kõnealuse direktiivi 92/51/EMÜ C ja D lisa muutmiseks.

(2) Direktiivi 92/51/EMÜ C lisast tuleks välja jätta kutsealade "tunnustatud sotsiaaltöötaja vaimse tervise alal" ja "kaubamärgiagent" koolitus Ühendkuningriigis. Tunnustatud sotsiaaltöötaja vaimse tervise alal kutseala ei ole Ühendkuningriigis reguleeritud. Kaubamärgiagendi koolitus vastab nüüd direktiivi 92/51/EMÜ artikli 1 punkti a esimese lõigu teise taande alapunktile i.

(3) Direktiivi 92/51/EMÜ C lisasse tuleb lisada Ühendkuningriigi koolitus, mis annab sertifitseeritud tehniliselt pädeva jäätmehooldustöötaja kvalifikatsiooni, tingimusel et see on akrediteeritud kui Ühendkuningriigi riiklik kutsekvalifikatsioon (National Vocational Qualifications — NVQ) tasemetel 3 ja 4.

(4) Tuleb muuta direktiivi 92/51/EMÜ C lisa 5. jao sõnastust, mille kohaselt selles jaos nimetatud koolitus annab kvalifikatsiooni, mis on akrediteeritud kui Ühendkuningriigi riiklik kutsekvalifikatsioon (NVQ) või Riikliku Kutsekvalifikatsiooni Nõukogu poolt samaväärseks tunnistatud kvalifikatsioon. Ühendkuningriigis ei rakendata enam samaväärseks tunnistamist. Riikliku Kutsekvalifikatsiooni Nõukogu on asendatud teise asutusega. Pädeva asutuse nimetamine ei ole käesolevas direktiivis vajalik.

(5) Direktiivi 92/51/EMÜ C lisasse tuleb lisada Austrias kehtestatud uus eriotstarbeline põhikoolitus laste ja noortega tegelevatele meditsiiniõdedele ning psühhiaatriahaigla meditsiiniõdedele. See koolitus annab võrreldava tasemega erialase ettevalmistuse ja selle läbimine sama taseme vastutuse ja ülesanded, kui direktiivi 92/51/EMÜ artikli 1 punkti a esimese lõigu teise taande alapunktis i kirjeldatud keskharidusejärgne koolitus.

(6) Direktiivi 92/51/EMÜ D lisast tuleb välja jätta viited Riiklikule Kutsekvalifikatsiooni Nõukogule. Nimetatud asutus on asendatud teise pädeva asutusega, mille nimetamine ei ole käesolevas direktiivis vajalik.

(7) Käesoleva direktiiviga ettenähtud meetmed on kooskõlas direktiivi 92/51/EMÜ artikli 15 kohaselt asutatud komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 92/51/EMÜ C ja D lisa muudetakse vastavalt käesoleva direktiivi lisale.

Artikkel 2

1. Liikmesriigid jõustavad käesoleva direktiivi täitmiseks vajalikud õigus- ja haldusnormid enne 27. veebruari 2001. Liikmesriigid teatavad sellest viivitamata komisjonile.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Artikkel 4

Käesolev direktiiv jõustub järgmisel päeval pärast selle avaldamist Euroopa Ühenduste Teatajas.

Brüssel, 25. veebruar 2000

Komisjoni nimel

komisjoni liige

Frederik Bolkestein

[1] EÜT L 209, 24.7.1992, lk 25.

[2] EÜT L 184, 12.7.1997, lk 31.

--------------------------------------------------

Lisa

A. Direktiivi 92/51/EMÜ C lisa muudetakse järgmiselt:

1.

1. jao

"Parameditsiini ja lastehoolduse kursused"

alla lisatakse sõnade

"Madalmaades: — veterinaararsti assistent (

dierenartsassistent

)"

järele:

- eriotstarbeline põhikoolitus laste ja noortega tegelevatele meditsiiniõdedele,

- eriotstarbeline põhikoolitus psühhiaatriahaigla meditsiiniõdedele."

2. 5. jao esimest lõiku

"Ühendkuningriigi kursused, mis on akrediteeritud kui riiklikku kutsekvalifikatsiooni (National Vocational Qualifications) või Šoti kutsekvalifikatsiooni (Scottish Vocational Qualifications) andvad kursused"

muudetakse järgmiselt:

a.

jäetakse välja järgmist liiki koolitus:

— tunnustatud sotsiaaltöötaja vaimse tervise alal (approved social worker — mental health),

— kaubamärgiagent (trade mark agent);

b. viimase taandena lisatakse "sertifitseeritud tehniliselt pädev jäätmehooldustöötaja (certified technically competent person in waste management);"

c. sõnad "Riikliku Kutsekvalifikatsiooni Nõukogu poolt samaväärseks tunnistatud" jäetakse välja.

B. Direktiivi 92/51/EMÜ D lisa muudetakse järgmiselt: esimesest lõigust jäetakse väljasõnad "Riikliku Kutsekvalifikatsiooni Nõukogu poolt".

--------------------------------------------------